b'\n_START_ARTICLE_\nIlkka J\xc3\xa4rvi-Laturi\n_START_PARAGRAPH_\nIlkka J\xc3\xa4rvi-Laturi (s. 28. marraskuuta 1961 Valkeakoski) on suomalainen elokuvaohjaaja, jonka tunnetuin teos on vuonna 1999 valmistunut elokuva History is Made at Night \xe2\x80\x93 Historiaa tehd\xc3\xa4\xc3\xa4n \xc3\xb6isin. Elokuvan p\xc3\xa4\xc3\xa4osassa n\xc3\xa4hd\xc3\xa4\xc3\xa4n Hollywood-t\xc3\xa4hti Bill Pullman. Elokuva on kuvattu l\xc3\xa4hes kokonaan Suomessa, ja se sijoittuu Helsinkiin._NEWLINE_Ennen edell\xc3\xa4 mainittua ohjaustaan h\xc3\xa4n ohjasi elokuvat Tallinnan pimeys (1993) ja Kotia p\xc3\xa4in (1989). H\xc3\xa4n on my\xc3\xb6s k\xc3\xa4sikirjoittanut Tallinnan pimeys- ja Kotia p\xc3\xa4in -elokuvien lis\xc3\xa4ksi Nuoruuteni savotat -elokuvan vuodelta 1988. N\xc3\xa4ytellyt h\xc3\xa4n on pikkuroolin elokuvissa Historiaa tehd\xc3\xa4\xc3\xa4n \xc3\xb6isin, Nuoruuteni savotat sek\xc3\xa4 Tuntematon sotilas (1985). Viimeiseksi mainitussa h\xc3\xa4n toimi my\xc3\xb6s apulaisohjaajana._NEWLINE_H\xc3\xa4n voitti Jussin parhaasta k\xc3\xa4sikirjoituksesta vuonna 1990 elokuvasta Kotia p\xc3\xa4in. Nyky\xc3\xa4\xc3\xa4n h\xc3\xa4n asuu New Yorkissa.\n_START_SECTION_\nNuoruus ja uran alku\n_START_PARAGRAPH_\nIlkka J\xc3\xa4rvi-Laturi varttui Valkeakoskella opettajan ja sairaanhoitajan poikana, luki ahkerasti kirjaston kirjoja ja kiinnostui teini-i\xc3\xa4ss\xc3\xa4 elokuvakerhotoiminnasta. Kirjoitettuaan ylioppilaaksi 1980 h\xc3\xa4n p\xc3\xa4\xc3\xa4si Helsingin yliopistoon opiskelemaan aluksi elektroniikkaa, mutta sitten kirjallisuutta. Parin vuoden kuluttua J\xc3\xa4rvi-Laturi p\xc3\xa4\xc3\xa4si Teatterikorkeakoulun n\xc3\xa4yttelij\xc3\xa4linjalle ja vaihtoi sitten Taideteollisen korkeakoulun elokuvaosastolle. H\xc3\xa4nen ensimm\xc3\xa4inen elokuvansa, 8 millimetrin kaitafilmille kuvattu Arsenikkia ja wanhoja peniksi\xc3\xa4 joutui elokuvatarkastamon kielt\xc3\xa4m\xc3\xa4ksi uskonnollisia tunteita loukkaavana.'